Papersnake/gushiwen huggingface dataset:
代秦女赠行人
刘希夷（唐代）

鸾镜晓含春，蛾眉向影嚬。开□衣裳破，那堪粉黛新。

春还洛阳道，为忆春阶草。杨叶未能攀，梅花待君扫。

今朝喜鹊傍人飞，应是狂夫走马归。遥想行歌共游乐，

迎前含笑著春衣。
答翁定
刘克庄（宋代）

牢落祠官冷似秋，赖诗消遣一襟愁。
喜延明月常开户，贫对青山懒下楼。
客诧瀑奇邀往看，僧夸寺僻约来游。
何当与子分峰隐，饥嗅岩花渴饮流。
丙子夏偶书
杨简（宋代）

行年七十有六，随世名言则然。
应酬衮衮万状，变化离均坤乾。
应情曲折参错，动静多寡后先。
孰有孰虚孰实，无高无下远边。
清明靡所不照，一语不可措焉。
先圣为是发愤忘食，某也何敢空度岁年。
送长沙陈太守其二
李白（唐代）

七郡长沙国。
南连湘水滨。
定王垂舞袖。
地窄不回身。
莫小二千石。
当安远俗人。
洞庭乡路远。
遥羡锦衣春。
晨兴散步 其一
郑清之（宋代）

软红销尽利名缰，兴到湖山取次行。万马拍堤春浪起，一龟曝日晓峰横。

客中寝饭根尘寂，雪后松篁意气生。身是定僧无欠剩，惟馀双鹤报寒更。
题郭士龙隐居
徐熥（明代）

壶公山色白云齐，一室萧然隐者栖。短屐每寻芳草路，轻舟时泛木兰溪。

春深绿酒闻莺语，昼静玄经落燕泥。欲觅武陵何处所，桃花干树使人迷。
登龙山顶望太湖七十二峰歌
秦燮（清代）

陟山不陟昆仑巅，胸襟眼界仍拘牵。观水不观沧海外，管窥莫测乾坤大。

生长湖边数十秋，眼前胜境未穷搜。春来忽发登临兴，振策龙峰最上头。

老去犹夸健腰脚，努力抠衣扳峻崿。岩岫参差千仞高，石门谽谺五丁凿。

吟肩高耸立崔嵬，万顷湖光一镜开。七十二峰供指顾，帆樯络绎凫飞来。

怒涛浴日蛟龙舞，雾髻烟鬟忽吞吐。我生此境得未曾，不禁惊呼拍双股。

倏然云气迷长空，雷声隐隐起谾豅。生怕狂风故作恶，挟我飞向汪洋中。

寺中老僧特超俗，有徒侍侧清如鹄。殷勤挽我到云房，山花红润藤萝绿。

僧挥麈尾说行踪，五岳四渎罗心胸。自怜衰朽抛游杖，卓锡三年住九龙。

闻言不觉掀髯笑，选胜探奇皆入妙。名缰束缚空守株，悔不相随一凭眺。

我当更持三月粮，直渡东海窥扶桑。蓬壶方杖恣登览，俯视尘世徒茫茫。
验漆
赵蕃（宋代）

好漆清如镜，悬丝似钓钩。
撼动虎斑色，打著有浮沤。
西江月 赠姚守清李守静
马钰（金朝）

学道须离火院。搜玄参访良缘。守清守静绝般般。乞觅於身大守。云水须明内外，牢擒意马心猿。万缘不著得神全。酬了修行大愿。
咏凫
文同（宋代）

双双纹羽弄清漪，全得天真似尔稀。
万顷沧波供口腹，一梁寒日晒毛衣。
雨归别岛呕唲语，风度前滩翕呷飞。
好向口流最深处，等闲休要上渔矶。
初夏二首
范成大（宋代）

清晨出郭更登台，不见余春只么回。
桑叶露枝蚕向老，菜花成么蝶犹来。

晴丝千尺挽韶光，百舌无声燕子忙。
永日屋头槐影暗，微风扇里麦花香。
感山十咏·松关
姚勉（宋代）

舍舟上招提，遥入松林间。
透脱俗尘网，是名第一关。
点绛唇 奉和严君九日游陶然亭
归真道人（清代）

宿雨初收，南皋潇洒秋光透。重阳时候。满目蒹葭茂。

白鸟闲飞，西岭晴岚秀。斜阳后。新诗吟就。顿觉云山瘦。
闻江南米价平诗以志事
弘历（清代）

淮扬秋灾重，泽鸿时廑虑。亟力事烧草，乃得涸沮洳。

兴化及盐城，颇有春耕处。加赈不啻再，犹恐或遗误。

迩来大转旋，遍野青秧布。恃此民心安，乡里不轻去。

又闻市头米，其价乃如故。此事岂无繇，凡百谋贵预。

去岁灾方形，倡言采买数。闻之亟止之，民趋利如骛。

踊贵有必致，况复吏役蠹。大率官收五，民将倍十措。

不如听其便，济之截漕屡。伊余筹之深，可以浅言谕。

今有人于此，爱其幼子孺。其子日食三，无喜亦无恶。

与二藏其一，曰防汝饥哺。其子必不欲，反以调饥诉。

耕馀有成言，古孰与今庶。寄语牧民人，礼经未易注。
采莲曲（二首）
董少玉（明代）

看山望湖南，乘风望湖北。
绰约荡轻舟，荷花减颜色。
偈颂一百零二首
释绍昙（宋代）

正因二字得闻，鼠粪污一釜羹。
乳峰初无个事，饱噇饭了闲行。
乳门雨霁，苔径云横。
堤防平地上，著脚是深坑。
富贵曲
杜光庭（唐代）

美人梳洗时，满头间珠翠。
岂知两片云，戴却几乡税。
南歌子（端午二首）
王之道（宋代）

角簟横龟枕，兰房挂艾人。一尊菖歜泛清醇。好在佳人如玉、映长春。

冰彻杯盘莹，香和笑语薰。莲花衫子入时新。挂起南窗一榻、晚风清。
敦煌廿咏 其十六 贺拔堂咏
敦煌人作品（唐代）

英雄传贺拔，割据王敦煌。五郡徵般匠，千金造寝堂。

绮檐安兽瓦，粉壁架鸿梁。峻宇称无德，何曾有不亡？
次韵曾使君和删定鲍倅谯楼双门复旧观之作
虞俦（宋代）

公家文字足搜寻，间览容陪夏日临。
句里江山元自旧，笔端造化速宜今。
朱扉对启雄潭府，秀气平分入泮林。
青佩龙门行在望，跃鞭莫负使君心。
偈倾一百三十三首
释法薰（宋代）

一言道尽，却成两橛。
击鼓陞堂，子承父业。
寄衣
熊叶飞（明代）

寂寞深闺夜，挑灯纫素衾。短长今世样，新旧美人心。

欲雨风难定，将寒雪易侵。糟糠堂不下，关切到于今。
挽奉议刘公度四首
陈棣（宋代）

平生学术在斯民，蕴积渊源百未伸。
边障掾曹聊小试，一城惠爱已如春。
蓦山溪·公寻做作
王哲（金朝）

公寻做作，认取乌兔。上下要冲和，更左右、交加龙虎。搬传大药，须是入红炉，成锻炼，变银霜，一朵金花聚。清香远远，透过昆仑去。袅袅上青霄，结雯光、辉辉堪睹。玉堂里面，参从大罗仙。自怡喜，得长春，正处逍遥路。
和陶诗 和胡西曹赠顾贼曹
李贤（原德）（明代）

仲夏宿雨收，当晨送轻飔。杖履陟丘陇，凉气袭我衣。

清兴悠然生，因之历翠微。茫茫宇宙间，不能忘忧葵。

尚念鲁中叟，凤德何其衰。空有奋扬志，未得天戈挥。

鱼龙失云水，非由见事迟。达人能悟此，抚志良足悲。
酬白云张道士惠诗
王炎（宋代）

不但学仙仍学诗，年来古锦富珠玑。
却疑汗漫骑鲸李，误向天台访子微。
寄上韩愈侍郎
王建（唐代）

重登大学领儒流，学浪词锋压九州。不以雄名疏野贱，

唯将直九折王侯。咏伤松桂青山瘦，取尽珠玑碧海愁。

叙述异篇经总别，鞭驱险句最先投。碑文合遣贞魂谢，

史笔应令谄骨羞。清俸探将还酒债，黄金旋得起书楼。

参来拟设官人礼，朝退多逢月阁游。见说云泉求住处，

若无知荐一生休。
次欧阳少逸韵呈雪庭禅师
丘葵（宋代）

瓶花故故透禅房，师自无心花自香。
客散夜深归定裹，白生虚室月无光。
恨君不作洛阳客
徐积（宋代）

余虽不作洛阳客，自有吟魂兼醉魄。吟魂醉魄御风行，看尽千花万花色。

宁知洛浦有人留，挽定春衫归不得。脱身误入嵩山中，山中逢见白须翁。

欢然借我双金童，须臾引入花林中。乱花深处迷西东，花光照天香薰空。

金盆挹酒双瑶钟，酒酣邀我吟春风。绀云千丈挥玉虹，搜罗万变穷神功。

有人飞下紫霄峰，酬诗解佩声玲珑。余方却步不与语，笑余不似郑交甫。
送徐仓用后村韵 其二
林希逸（宋代）

鲲横学海孰知修，万卷胸中古索丘。滂喜澄清真有志，籍违礼法亦如雠。

发棠事亟聊行锦，活国忠存待借筹。圣要直臣流俗惮，会须览镜说韩休。
再过翠屏
曾几（宋代）

蛮荒乃有此巑岏，石黛因依碧玉寒。
须信佳山如绝色，凭谁貌取一生看。
蝉二首
张明中（宋代）

抱叶吟风相后先，绿杨影里夕阳天。
如何不管人孤寂，却把繁声暗里牵。
和安成彭清老五首
彭龟年（宋代）

公余几上诗书乱，事简庭中雁鹜休。
乞我新篇洗凡俗，萧萧风雨打窗秋。
朝中措（黄帅宪侍儿倩奴）
洪适（宋代）

嘉禾一别十经春。清泖记垂纶。今日天涯沦落，跫然一见佳人。

酒浮重量碧，声低云叶，香趁霞裙。准拟魁星归去，它时相会金门。
宋铙歌鼓吹曲十二首 其十一 吴越王钱俶见上威德日盛尽献其土地为吴越归之十一
宋濂（明代）

皇王握神契，重华叶帝谟。神兵从天下，歘忽千万馀。

挥戈日为回，投鞭海成枯。奋击八极间，健疾飞电如。

钱氏最先觉，方物久内输。终知乔岳尊，邱阜欲何须。

登民献天府，不烦神戈诛。帝德统罔极，万国混车书。
拜张白云先生墓
严长明（清代）

徵士千秋有故坰，异时还宿少微星。南冠被絷怜江革，初服还家重管宁。

海岛鱼龙空旧恨，墓门薇蕨至今青。士衡别有谈经愿，欲叩遗书向杳冥。
数日北风兴怀过海诸友
张翥（元代）

数日好风色，行人应到家。秋花香独耐，寒雁字多斜。

薄饮无长酒，轻行有小车。吾心何尔汝，聊复度年华。
竹溪寺晚眺
蒋仕登（清代）

返照入江渚，长林树欲曛。晚钟催晓月，宿鸟度归云。

远近蝉声乱，微茫曙色分。初秋迎爽气，遥望有馀欣。
次韵李监丞同刘玉渊游七泉
乐雷发（宋代）

世变如流水，前哲嗟逝川。
良牧隆化本，访古漫叟泉。
念兹名泉意，感彼末俗偏。
渊窦与嵌臼，杖屦聊回旋。
不识漫叟心，曷诵漫叟篇。
恻念轸苍氓，溥泽同一天。
蚁聚与羔跪，命义当亦坚。
回邪乃败德，毋以己欲专。
夸士五鼎辱，穹爵或自镌。
临流叹浇风，薄言倾酒船。
浸泉旌吾志，冻泉存旧传。
潓{左氵右忠}涍汸淔，铭石昭万年。
无限感发人，黜指敲墨毡。
岁月亦云久，古迹埋尘烟。
泉根石已泐，泉上树欲仙。
森戟呵虎士，谁能听潺湲。
理义著今古，贵贱俱荒阡。
今公七泉游，陵谷尚未迁。
励俗振古道，兹诵恶曲圆。
刘侯同襟期，赓唱挥彩椽。
漫叟诚有知，骑鲸跃层渊。
彼哉贼君父，圆曲工求权。
厉民恣屠斮，巧宦勤攀缘。
安得激七泉，布作化雨宣。
晚泊
黄湘南（清代）

烟明水净小洲围，间倚孤舟对落晖。细浪翻风鱼欲出，残云拥树鸟知归。

川原历历荞花秀，关塞萧萧客旅稀。生事不堪逢岁暮，且从江上学忘机。
八影 其四 竹影
成鹫（清代）

何用直干霄，低垂近寂寥。閒窗添个个，虚室静萧萧。

白日心先远，青云路转遥。此君不可见，形影两无聊。
偶成二首 其一
郑思肖（宋代）

剑气荧荧夜属天，忍观禾黍废苍烟。梦中亦问朝廷事，诗后唯苍德祐年。

花柳有愁春正苦，江山无主月空圆。如今好弃毛锥子，望北长驱马一鞭。
别顾太史开雍时册封周藩取道回吴
袁中道（明代）

细雨沾长道，垂条湿去旌。
时平天使贵，官泠客装轻。
泛月来沙海，踏花渡柳城。
风尘还着眼，亦自有侯嬴。
昔游诗 其三
姜夔（宋代）

九山如马首，一一奔洞庭。
小舟过其下，幸哉波浪平。
大风忽怒起，我舟如叶轻。
或升千丈坡，或落千丈坑。
回望九马山，政与大浪争。
如飞鹅车礮，乱打睢阳城。
又如白狮子，山下跳狰狞。
须臾入别浦，万死得一生。
始知茵席湿，尽覆杯中羹。
咏酒壶
宋祁（宋代）

刻像小蹁跹，无情是所怜。
客欢迎指顾，觞冷寄回旋。
屡转疑投节，将休似取妍。
劳君戢深意，醒者勿须传。
元符亲郊五首
仁宗（宋代）

左手执籥，右手秉翟。
进旅退旅，万舞有奕。
饥民叹
孙桐生（清代）

百谷烂尽百草死，三旬之外雨不止。五里十里少炊烟，七日八日无米市。

罗雀掘鼠难充饥，采采苦苡连蒿枝。枵腹未充青草尽，沿山搜取地卷皮。

穷民籴米贵如珠，富民闭粜气不苏。家拥仓箱野饿莩，直以膏血相吞屠。

千村万村愁谷贵，饥火烹煎五中沸。谁知豪右更居奇，翻言我欲贵犹未。

老弱饿久难出门，壮者乞食周前村。一日难乞数合米，鬼国往往游饥魂。

从来饥寒生盗贼，欲济时艰苦无策。我思绘作流民图，为民请命哀穷迫。

入门趑趄未敢言，但见有酒如淮肉如陌，贵人堂前正宴客。
寇退和友人作
黄定齐（清代）

便荷天驱异域魔，风光几似旧山河。回春枯草生机浅，堕地金瓯缺口多。

覆辙追思长扼腕，狂涛他指又传讹。鲸移未必来无日，岂不怀归且放歌。
效王建体二首 其一
周紫芝（宋代）

金兽分香赐老臣，全家望阙拜君恩。教坊催乐排春燕，中使传宣劝御樽。
次韵昌叔岁暮
王安石（宋代）

城云漏日晚，树冻裹春深。
糁密鱼虽暖，巢危鹤更阴。
横风高弓弩，残溜细鸣琴。
岁换儿童喜，还伤老大心。
初秋即事
张方平（宋代）

久雨新晴后，秋风初起时。天倪一清旷，精爽入希夷。

壁上吴生画，床头杜老诗。平常性酷爱，对眼忽如遗。
万里比邻篇赠嘉则
徐渭（明代）

白藤织笈春花密，青袍剪水波纹湿。出门寸步即天涯，帏底牵衣弦正急。

关山断路不断云，吴刀割水那得分。章华杨柳弄旧色，何地却少春申君。

人生远游须及春，青天能容七尺身。芳草长途去万里，望望吾家随处是。
蜀道易
方孝孺（明代）

美矣哉，西蜀之道，何今易而昔难。陆有重岩峻岭万仞镵天之剑阁，水有砅雷掣电悬流怒吼之江关。

自昔相戒不敢至，胡为乎今人操舟抺马夕往而朝还。

大圣建皇极，王道坦坦如弦直。西有雕题金齿之夷，北有毡裘椎䯻之貊。

东南大海际天地，岛居洲聚千万国。莫不奉琛执䞇效朝贡，春秋使者来接迹。

何况川蜀处华夏，贤王于此开寿域。播以仁风，沾以义泽。

家和人𥙿，櫜兵敛革。豺狼变化作驺虞，蛇虺消藏同蜥蜴。

凿山焚荒秽，略水铲崖石。帆樯屝履任所往，宛若宇宙重开辟。

美哉蜀道之易有如此，四方行旅络绎来游西览德。

成都万室，比屋如云。桑麻蔽原野，鸡犬声相闻。文翁之化，孔明之仁。

严郑之节，杨马之文。遗风渐𬒳比邹鲁，士行贤哲方回参。

方今况有贤圣君，大开学馆论典坟，坐令政化希华勋。

徵贤一诏到岩穴，咄尔四方之士孰不争先而骏奔。

王道有通塞，蜀道无古今。至险不在山与水，只在国政并人心。

六朝五季时，王路嗟陆沉。遂令三代民，尽为兽与禽。

当时岂惟蜀道难，八荒之内皆晦阴。戎夷杂寇盗，干戈密如林。

今逢天子圣，贤王之德世所钦。文教洽飞动，风俗无邪淫。

孱夫弱妇怀千金，悍吏熟视不敢侵。蜀道之易谅在此，咄尔四方来者不惮山高江水深。
和余汝霖雪七绝
胡寅（宋代）

低唱谁家有女伶，映窗那用读书声。
何当翠被同君猎，得兽雄夸得句清。
次韵鲁直谢李右丞送茶
晁补之（宋代）

都城米贵斗论璧，长饥茗碗无从识。
道和何暇索槟榔，惭媿云龙羞肉食。
壑源万亩不作栏，上春伐鼓惊山颜。
题封进御官有局，夜行初不更驿宿。
冰融太液俱未知，寒食新苞随赐烛。
建安一水去两水，易较岂如泾与渭。
右丞分送天上余，我试比方良有似。
月团清润珍豢羊，葵花琐细胃与肠。
可怜赋罢群玉晚，宁忆睡余双井香。
大胜胶西苏太守，茶汤不美夸薄酒。
题巫山瞻华亭
邓谏从（宋代）

崚赠玉削三千丈，翠泼岚光冷相向。
风含太古云气长，变化溟相纷万象。
阴晴一日肯四时，天籁壑深虚自响。
神山娟妙擢群参，锦绣铺张献奇状。
蟠根积铁泄百川，龙矫蛟翻饶跌宕。
势连三楚此开国，故壘荒宫带溪瀼。
楼台井邑老风烟，环佩清闻驻仙仗。
竹林风味便读易，久与江山为辈行。
鸣弦馀暇豁心眼，戏著飞阑云雨上。
爽明自可达壅蔽，野获又何劳草创。
政和民气长似春，景迥心平过於掌。
片鸿明灭志何杳，黄鹄追随意尤放。
当年李杜经行处，太史银钩刻青嶂。
宝刀珠瑟出耕垦，曲水织腰迷草莽。
牢盆古录杂秦篆，飞动闲摹永平样。
珊瑚交柯炯不蚀，仿佛将军勋业壮。
英雄繁盛随流水，时有竹枝赓牧唱。
孔泉文物起骚经，国色明妃守孤尚。
我家峨眉紫翠间，为爱奇峰甘蒟酱。
秋风野水忆丝蓴，击汰夷犹理烟榜。
金山寺
梅尧臣（宋代）

吴客独来后，楚桡归夕曛。
山形无地接，寺界与波分。
巢鹘宁窥物，驯鸥自作群。
老僧忘岁月，石上看江云。
奉和袭美太湖诗二十首。石板
陆龟蒙（唐代）

一片倒山屏，何时隳洞门。屹然空阔中，万古波涛痕。

我意上帝命，持来压泉源。恐为庚辰官，囚怪力所掀。

又疑广袤次，零落潜惊奔。不然遭霹雳，强半沈无垠。

如何造化首，便截秋云根。往事不足问，奇踪安可论。

吾今病烦暑，据簟常昏昏。欲从石公乞，莹理平如璊.

前后植桂桧，东西置琴尊。尽携天壤徒，浩唱羲皇言。
句
齐唐（宋代）

独坐涧边听水落，却来洞口看云生。
和虚中所惠佳什
曹勋（宋代）

君家妙誉自无双，每肯区区问礼忙。
颔下老髯仍不白，颜间喜气已微黄。
力扶雅道新章句，蔼有雄文古战场。
一夕诗来增浩叹，更和秋雨听浪浪。
小重山
李莱老（宋代）

画檐簪柳碧如城。一帘几雨里，近清明。吹箫门巷冷无声。梨花月，今夜负中庭。

远岫敛修颦。春愁吟入谱，付莺莺。红尘没马翠埋轮。西泠曲，欢梦絮飘零。
玉楼春
欧阳修（宋代）

残春一夜狂风雨。断送红飞花落树。人心花意待留春，春色无落容易去。

高楼把酒愁独语。借问春归何处所。暮云空阔不知音，惟有绿杨芳草路。
予在龙安木蛇庵除夕微雪及晨未消作诗记之二首 其二
释德洪（宋代）

元朝喜见雪，一室哗少长。新年方下车，故岁已长往。

和诗如奕棋，时时作头撞。知谁径寻我，东墙屐齿响。

正当稳靠蒲，移几就纸帐。宿砚已生冰，呵笔藉和暖。

一片忽飞来，堕我诗卷上。为置石鼎烹，茗饮聊同赏。
安德山池宴集
杨续（唐代）

狭斜通凤阙，上路抵青楼。簪绂启宾馆，轩盖临御沟。

西城多妙舞，主第出名讴。列峰疑宿雾，疏壑拟藏舟。

花蝶辞风影，蘋藻含春流。酒阑高宴毕，自反山之幽。
荷花
宋祁（宋代）

别岸香风起，横塘夕雾开。
歌须静婉至，步忆贵妃来。
折藕冰丝剩，翻荷孔盖回。
曾经佛图咒，解厌柏梁灾。
盛府开为幕，骚人借作媒。
谢才方丽句，卓寡比愁腮。
有薏缘谁苦，名莲固自猜。
簪形侵宝髻，烛柄近宫煤。
游羡龟巢密，看防漏叶催。
使君迷已久，落晚且徘徊。
送贵州周巡按子贤还朝
杭淮（明代）

忆昨贵阳相见时，朱榴花开光景迟。言论侃侃见节操，边城五月清霜飞。

海内相逢恨不早，忧时每见杜陵诗。夜郎西来有逆顺，苗獞亦知事锄犁。

草中狐兔不足数，道上豺狼犹自肥。去年天王狩东都，不知何日还宫阙。

南国地远无消息，沧海日暮空愁思。只今济时须公等，袖中短疏安所为。

喜今簪笔朝天去，坐见一日新朝仪。从此鸾舆罢游幸，九重端拱问疮痍。
沁园春·万法皆空
陈人杰（宋代）

万法皆空，空即是空，佛安在哉。有云名妙净，可遮热恼，海名圆有，堪洗尘埃。翠竹真如，黄花般若，心上种来心上开。教参熟，是菩提无树，明镜非台。偷闲来此徘徊。把人世黄粱都唤回。算五陵豪客，百年荣贵，何如衲子，一钵生涯。俯仰溪山，婆娑松桧，两腋清风茶一杯。拿舟去，更扫尘东壁，聊记曾来。
小雪
李咸用（唐代）

散漫阴风里，天涯不可收。压松犹未得，扑石暂能留。

阁静萦吟思，途长拂旅愁。崆峒山北面，早想玉成丘。
赠邓汉卿
赵师秀（宋代）

单独一身长不定，亦无书卷得相随。
忙过人世当闲日，老遇朝廷用少时。
冲雪自言行路苦，看松长恨买山迟。
萧萧白发寒灯下，写就诗篇欲寄谁。
更漏子
黄庭坚（宋代）

体妖娆，鬟婀娜。玉甲银筝照座。危柱促，曲声残。王孙带笑看。

休休休，莫莫莫。愁拨个丝中索。了了了，玄玄玄。山僧无碗禅。
空囊
杜甫（唐代）

翠柏苦犹食，晨霞高可餐。
世人共卤莽，吾道属艰难。
不爨井晨冻，无衣床夜寒。
囊空恐羞涩，留得一钱看。
妾薄命
刘学箕（宋代）

佳人命薄今古悲，苦乐在人知者谁。
镜莺窥损春黛眉，洞房不出藏绣帷。
二十许嫁豪家儿，阿爷已受筐篚仪。
心旌暗许良人随，那知中道前议非。
父母反覆志愿达，嫁归只得随身衣。
金币妆饰无所赍，妇德妇容虽守持。
阿姑色厉妯娌嗤，良人轻贱恩意亏。
春波似鸳鸯斋，春风不如双燕飞。
妾非无声不敢啼，妾非无泪不敢垂。
此身自恨生不时，怨仇父母将何为。
不知携将六尺帛，黄泉冥行与世辞。
父母安用深致思，此身期与良人知。
登岘首阻雨
杨时（宋代）

江浮云影抱层栏，云上青山一水间。
尽日倚阑看不足，杖藜欲去更回还。
忘忧花
吴融（唐代）

繁红落尽始凄凉，直道忘忧也未忘。

数朵殷红似春在，春愁特此系人肠。
王君猷花圃八绝 其六 临清桥
姚勉（宋代）

通渠入小池，循除㶁㶁鸣。群鱼忽悠然，过桥闻屐声。
渔具诗。罩
陆龟蒙（唐代）

左手揭圆罛，轻桡弄舟子。不知潜鳞处，但去笼烟水。

时穿紫屏破，忽值朱衣起。贵得不贵名，敢论鲂与鲤。
陈紫林以所画一鱼一刘海戏蟾寄赠兼索书匆匆作此答 其二
张怀泗（清代）

我亦江湖浪宕身，每从斗酒悟前因。与君共作蛟龙吼，可是烟波透网鳞。
琴鹤二诗送贾治安同知 其二
王冕（元代）

宰宰华表鹤，古质清且闲。
旷哉万里怀，皓月同蹁跹。
饥琢芝田万，渴饮瑶池泉。
一鸣九皋远，梦浇琼华寒。
下视寰中人，谁识横江仙？岂无王子乔？相期青云端。
挽葛夫人二首
刘克庄（宋代）

不惟婆嫂咸嗟惜，学语儿知此母贤。
味薄居常喜蔬食，心慈劝勿用蒲鞭。
若非腾上天宫里，必是迎归海岸边。
九十老农来祖奠，眼枯不觉亦潸然。
送王尊师（一作道士）
卢纶（唐代）

梦别一仙人，霞衣满鹤身。旌幢天路晚，桃杏海山春。

种玉非求稔，烧金不为贫。自怜头白早，难与葛洪亲。
怀亨父
赵汝燧（宋代）

两年只影潇湘去，料想尘埃白发侵。久雨千山秋得意，西风一雁客关心。

或于梦里陪谈笑，每向人前问信音。忆昔赓诗岩桂下，花开今日叹孤斟。
莆阳徐太守数赐临顾
强至（宋代）

军垒初分太守麾，马头南去有光辉。
吏人郊外迎飞盖，父老溪光指绣衣。
到日岭梅含细蕊，昔时乡树长新围。
世间得意多遗旧，谁肯柴荆数款扉。
次韵林仲和筠庄
李弥逊（宋代）

交情金石半途分，霜后孤芳独见君。
尽倒浓漓浇磊磈，胸中着我半山云。
寒柳二律示南菁同舍诸友，并索和章 其一
钱福那（清代）

柔枝不复态依依，景色萧疏事尽非。对酒愁多人易醉，打门叶满客来稀。

残鸦有影寒塘过，断雁无声远塞飞。唱到阳关应洒泪，边陲曾否到征衣。
西风
陈与义（宋代）

木末西风起，中含万里凉。
浮云不愁思，尽日只飞扬。
梦断头将白，诗成叶自黄。
不关明主弃，本出涸阴乡。
念佛三昧诗四首 其四
王齐之（魏晋）

慨自一生，夙乏惠识。托崇渊人，庶藉冥力。思转毫功，在深不测。

至哉之念，主心西极。
楚风四首 其三
刘敞（宋代）

宜僚乐市肆，叔敖荣寝丘。不恶渔钓卑，吾闻公阅休。

颠冥天地间，世与我悠悠。岂悟多种橘，可齐千户侯。
题溪南吴本忠小景
程敏政（明代）

竹里柴门傍水开，了无人迹破苍苔。延陵有客溪南住，时挈春醪问字来。
余去金山五年而复至
苏轼（宋代）

次旧诗韵赠宝觉长老谁能斗酒博西凉，但爱斋厨法豉香。
旧事真成一梦过，高谈为洗五年忙。
清风偶与山阿曲，明月聊随屋角方。
稽首愿师怜久客，直将归路指茫茫。
陈竹坡寿诗分题得竹径琅玕合
鲁铎（明代）

竹坡先生剩幽暇，种竹成林绕精舍。舍傍引水作方池，竹底精精细泉泻。

先生看竹乐有馀，不羡豪奢起台榭。开径因裁嶰谷筒，赏心累驻山阴驾。

绿玉阴森难比伦，秪须个个连城价。冲牙编磬声戛摩，璆琳琬琰光交射。

春风长儿移上林，琪花琼树枝相亚。贞怀度世肃霜辰，清思满襟明月夜。

节间诗刻共辉映，窗里图书得因藉。三湘浑欲接风烟，六逸还应忘秋夏。

阍者宁容俗客通，园丁未许凡禽下。酒力微消衣色寒，茶烟初断棋声罢。

千年难老栖凤枝，蒲柳枫楸几凋谢。先生合是竹中仙，住世逍遥人不讶。

谁当从之乞拄杖，试向葛陂看龙化。
拟古 其十三
田锡（宋代）

余闻灵凤胶，可以续继弦。又闻返魂香，招魂以其烟。

因念三季时，人为世态迁。迁之不自觉，纯信成险艰。

中含妒与忌，外即怡温颜。覆人如覆舟，先示其甘言。

中夜蹈虎尾，雾海生波澜。投彼机会时，倾亡果忽然。

愿得灵凤胶，续之于仁贤。愿得返魂香，返其淳化源。

免令古乐府，高歌行路难。
孟津岁晚十首
宋庠（宋代）

昔日山林愿，今兹轩冕游。
祗惊年苒苒，安议政优优。
小雪烟横野，残笳月背楼。
河边杨树老，不是桂淹留。
次韵谢尉公靖同游北园五首
韩维（宋代）

令兹冬已孟，青林犹蔽野。
爱此晴景嘉，置酒衡茅下。
缅思陶公句，异代同潇洒。
结庐在人境，而无车与马。
原明官间以余兼职良苦作诗见劳次韵二首·右
范祖禹（宋代）

忘言象外已无求，应物环中自不忧。
匠石旁观伤手斫，尚应皮裹有阳秋。
赠金陵荣天和
李之仪（宋代）

生涯已定不干时，收拾工夫且作诗。濑水方来吊东野，同安初喜识丘迟。

兼将佛事资三昧，又喜风骚出一枝。投老相逢能几许，何堪得句每相期。
咏盆中松竹梅各一首 其一 松
玄烨（清代）

岁寒坚后雕，秀萼山林性。移根黼座傍，可托青松柄。
题忠毅姚公庙 其一
林宋伟（宋代）

赤心许国自平时，见敌捐躯更不疑。权忌皋庸皆遁走，同时死难只青狮。
咏月三首
王安石（宋代）

寒光乍洗山川莹，清影遥分草树纤。
万里更无云物动，中天只有兔随蟾。
南宫叹亦述玄宗追恨太真妃事
张祜（唐代）

北陆冰初结，南宫漏更长。何劳却睡草，不验返魂香。

月隐仙娥艳，风残梦蝶扬。徒悲旧行迹，一夜玉阶霜。
自浒村归寨门途中即景
安鉴培（清代）

轻云薄霭闇西山，落日余晖满故关。渐见炊烟横树杪，瞥看灯故出林间。

轻风缓送同人语，仄径前迎稚子闲。归步徐徐舒远眺，村童遥指暮樵还。
绵州
汪元量（宋代）

绵州八月秋气深，芙蓉溪上花阴阴。
使君唤船复载酒，书生快意仍长吟。
击鼓吹笙欢客饮，脱巾露发看日沈。
归来不知其所往，但见月高松树林。
鹊踏枝·梅落繁枝千万片
冯延巳（五代）

梅落繁枝千万片，犹自多情，学雪随风转。昨夜笙歌容易散，酒醒添得愁无限。
楼上春山寒四面，过尽征鸿，暮景烟深浅。一晌凭栏人不见，鲛绡掩泪思量遍。
春前六日作
陆游（宋代）

夜枕梦回春雨声，晓窗日出春鸟鸣。
典衣沽酒莫辞醉，自有梅花为解酲。
以长歌意无极好为老夫听为韵奉别沔鄂亲友
姜夔（宋代）

佳人鲁山下，日弄清汉波。
促弦调宝瑟，哀思感人多。
咬哇秦缶击，冷落吨客歌。
知音良不易，如此粲者何。
立春
宋庠（宋代）

底处春来早，依依傍日华。
年光随宝胜，阳律犯鸣笳。
冰沼应潜坼，风枝已自斜。
江南无驿骑，何计赏梅花。
触目
曾丰（宋代）

无我那虞物所侵，从教物与我相寻。
云头翻墨任浓淡，山顶泼蓝随浅深。
春色若空疑有著，天工虽巧实无心。
可怜杜宇空多泪，更笑黄鹂强好音。
客中春思
李中（五代）

又听黄鸟绵蛮，目断家乡未还。

春水引将客梦，悠悠绕遍关山。
沁园春 晁共道侍郎生日
王千秋（宋代）

豆蔻娇春，烟花羞暖，物华渐嘉。也不须莺怨，桃封绛萼，也不须蜂恨，兰郁金芽。

料是东君，都将和气，分付清丰诗礼家。充闾庆，有青毡事业，丹凤才华。

乘槎。早上云霞。侍祠甘泉瞻羽车。试笑凭熊轼，嘉禾合穗，进思鱼钥，菡萏骈花。

萧寇勋名，龚黄模样，入拜行趋堤上沙。今宵里，且觥船满棹，醉帽敧斜。
次前韵寄王广文
童冀（明代）

一冬不见衡阳使，开遍梅花到北枝。照眼山云晴冉冉，捲帘江雨晓丝丝。

青风落日三闾庙，翠竹何年二女祠。早晚湘江春水暖，好凭双鲤寄相思。
忆南园八子 其八 僧智海
欧主遇（明代）

霜落菩提树，月孤诃子林。老僧云既灭，栖云浮以沉。

戒律断荤酒，随缘不染心。禅悦超文字，解悟或长吟。

一往问祖意，曹溪岁月深。依依本师侧，寂寂匡庐岑。

玄言镌诗卷，诵法叶鸣琴。远公莲社约，倡和仙城南。

踰耋形如鹤，卿相存所钦。一旦粤会陷，四大从相侵。

阎浮劫灰尽，王园不可寻。
荆溪棹歌四首 其二
吕诚（元代）

大男凿山衣尽红，中男操舟惯张篷。独山门外北风恶，白浪如天怖杀侬。
齐雩祭歌 世祖武皇帝
谢朓（南北朝）

浚哲维祖。
长发其武。
帝出自震。
重光御宇。
七德攸宣。
九畴咸叙。
静难荆衡。
凝威蠡浦。
昧旦丕承。
夕惕刑政。
化一车书。
德馨粢盛。
昭星夜景。
非云晓庆。
衢。
室成阴。
璧水如镜。
礼充玉帛。
乐被匏弦。
于铄在咏。
陟配于天。
自宫徂兆。
靡爱牲牷。
我将我享。
永祚丰年。
书意
陆游（宋代）

一鸣辄斥不鸣烹，祸福元知未易评。
湖海凄凉身跌宕，杯觞豪举笔纵横。
敢希二顷成高卧，但愿诸公致太平。
波暖龙舟泝清汴，道边扶杖眼犹明。
答赵景猷
曹摅（魏晋）

于铄赵生。
载德相绍。
挺此令嶷。
素质晈晈。
投迹清规。
研思至道。
拟秋厉节。
晞春振藻。
下第题长安客舍
钱起（唐代）

不遂青云望，愁看黄鸟飞。梨花度寒食，客子未春衣。

世事随时变，交情与我违。空馀主人柳，相见却依依。
冬夜同汝翔振狂在杭集汝大山斋
徐熥（明代）

玉衡指东露华冷，朔飙暗度梧桐井。张檠乱谑开双颐，铜龙咽漏宵将丙。

仆御执炙兼进卮，筋力跛倚神俱疲。客眸耿耿若岩电，搜肠呕肝断须髭。

五人同骋谈天口，隔墉魑魅踉跄走。挥手出门天宇昏，沿衢木栅悬灯守。

严霜砭肌心恻悽，辘轳声断金井西。解衣匍匐登床睡，四邻咿喔啼天鸡。
乙丑正月二日慎脩北赴礼闱十一日大雪怀思
赵完璧（明代）

儿作燕山别，亲留溟海情。北风吹大雪，何处驻行旌。

春入琼林早，云开玉殿明。望遥天渐迩，计日慰佳声。
舟中晚霁
李临驯（清代）

遥峰开晚霁，烟霭尚濛濛。驿路桃花外，舟樯落照中。

暗愁消旧雨，残醉倚春风。不觉江波暝，前山夜火红。
鱼山神女祠歌。迎神
王维（唐代）

坎坎击鼓，鱼山之下。吹洞箫，望极浦。女巫进，

纷屡舞。陈瑶席，湛清酤。风凄凄兮夜雨，

不知神之来兮不来，使我心兮苦复苦。
江城子（新酒初熟）
李纲（宋代）

老饕嗜酒若鸱夷。拣珠玑。自蒸炊。篘尽云腴，浮蚁在瑶卮。有客相过同一醉，无客至，独中之。

麹生风味有谁知。豁心脾。展愁眉。玉颊红潮，还似少年时。醉倒不知天地大，浑忘却，是和非。
治乱吟五首
邵雍（宋代）

天能生而不能养，地能养而不能生。
火能烹而不能沃，水能沃而不能烹。
天地尚犹无全功，水火何由有全能。
得用二者交相养，反为二者交相凌。
大雾自东阿晓发
曹庭枢（清代）

客梦唤不醒，晨鸡啼喔喔。仆夫戒征车，琅琅振霜铎。

明星犹荧煌，轮蹄已纷错。山行忽迷道，曀气喷岚毒。

窈郁遮树林，浸淫罩城郭。昏昏阴髳卷，荡荡云海浊。

眯空吹若沙，湿衣细如霂。东方忽瞳昽，银山揭赪玉。

须臾荡晴空，豁视爽心目。迤逦投前村，川原寄遐瞩。
第六夹山船子颂
释义青（宋代）

泛舟驾崄三十春，击处竿头活死人。夹岭桂分千古韵，朗江山翠万重新。
和原甫安福院二绝 其二
韩维（宋代）

久游京洛化尘衣，闻说林泉便解颐。能使波光入轩槛，为君携酒复题诗。
和陆伯微韵二首
包恢（宋代）

百荐锋难敌，伊谁是特知。
近尝繙戆说，久惜负胸奇。
整顿须教早，招来已恨迟。
英豪施异说，勋业定相随。
司空主簿琴席
韦应物（唐代）

烟华方散薄，蕙气犹含露。澹景发清琴，幽期默玄悟。

流连白雪意，断续回风度。掩抑虽已终，忡忡在幽素。
镜岩歌为镜方彭及予赋
刘崧（元代）

君不见南山山前一片石，崭然壁立当流泉。皎如千年青铜镜，挂在万仞高崖巅。

泉流日冲激，烟云相荡摩。鱼龙过之不敢睨，如有神物严撝呵。

夜深月明从东来，但见五色灿烂寒光开。扫空婆娑黑云影，照见海上金银台。

我从武姥来，却望嵩华去。道逢老篯铿，盛说岩中趣。

东风拂涧桃花飞，爱此山水含清辉。放歌谁和碧玉调，起舞更揽青萝衣。

我怜老仙极清越，颜色如童发如雪。便从石上引芳尊，夜夜岩前醉明月。
题尤展成新乐府三首 其一
王士祯（清代）

南苑西风御水流，殿前无复按《梁州》。飘零法曲人间遍，谁付当年菊部头？
纪梦
吴昆田（清代）

驱车出我里，周道方倭迟。半涂怅阻绝，舍车行委蛇。

忽然入广怅，碧树交阶墀。转转得湫隘，荒岁不可治。

就中一仄径，仰首山嵚巇。沿缘升其顶，怪石愁伏狮。

下视浊浪高，风帆莽东驰。北流界一线，水色清涟漪。

号咷出水底，入耳心惊疑。旁有二士语，落漈固如斯。

深渊万万丈，一羽沈若遗。堕落果何代，终古声在兹。

闻之增叹惋，却立神为疲。打窗夜雨急，蛩响徒伤悲。
偈颂二十九首 其二十四
释云（宋代）

了了了时无可了，玄玄玄处亦须呵。贪生逐日区区去，唤不回头争奈何。
十一月十八日作会限韵二首 其二
湛若水（明代）

官舍潇条似仲先，茶烟匝地鹤飞天。沉吟莫恨无新句，短景那堪送旧年。

政简身閒兼吏隐，南宫东畔有林泉。自惭著述无裨补，添与龙门胜事传。
泊贵池驿
董嗣杲（宋代）

琴书湓浦担，风雪贵池船。
问酒临津醉，添衣入驿眠。
渔翁寒补网，邻女夜调弦。
何日齐山去，寻僧学说禅。
减字木兰花·两峰对起
向子諲（宋代）

两峰对起。象阙端门云雾里。千嶂排空。虎节龙旂指顾中。

箫韶妙曲。我试与听音韵足。借问谁传。松上清风石上泉。
游庐山山阳七咏 开先瀑布
苏辙（宋代）

山上流泉自作溪，行逢石缺泻虹霓。
定知云外波澜阔，飞到峰前本末齐。
入海明河惊照曜，倚天长剑失提携。
谁来卧枕莓苔石，一洗尘心万斛泥。
道中渴水
汪梦斗（宋代）

辘轳无处汲甘泉，恼得相如肺疾生。忆著江南山里路，时时一酌骨毛清。
役所书事用山谷观化韵 其十一
赵鼎（宋代）

昨非今是若为论，有愧悠悠出岫云。老鹤乘轩本无意，何妨饮啄混鸡群。
种荔枝
白居易（唐代）

红颗珍珠诚可爱，白须太守亦何痴。

十年结子知谁在，自向庭中种荔枝。
暮秋江上逢端州朱使君诗以申饯
祖无择（宋代）

奕叶清棻远，夫君素履恢。
人皆推世德，我亦爱卿材。
新命一麾推，长途万城来。
画船江雨暗，红旆海风开。
服岭先声浃，编甿美化该。
此行真邂逅，几日共沿洄。
去矣瞻仙棹，依然对酒杯。
前程如见忆，为寄早春梅。
出塞曲
陆游（宋代）

佩刀一刺山为开，壮士大呼城为摧。
三军甲马不知数，但见动地银山来。
长戈逐虎祁连北，马前曳来血丹臆；却回射雁鸭绿江，箭飞雁起连云黑。
清泉茂草下程时，野帐牛酒争淋漓；不学京都贵公子，唾壶麈尾事儿嬉。
送李司谏归京（得长字）
岑参（唐代）

别酒为谁香，春官驳正郎。醉经秦树远，梦怯汉川长。

雨过风头黑，云开日脚黄。知君解起草，早去入文昌。
资福训童行颂 其六
释怀深（宋代）

出家不断荤和酒，枉在伽蓝地上行。到老心田如未净，菩提种草亦难生。
经栖白旧院二首 其一
贯休（唐代）

竺卿何处去，触目尽凄凉。不见中秋月，空馀一炷香。

残花飘暮雨，枯叶盖啼螀。谁礼新坟塔，萧条渭水傍。
梅花喜神谱 其十五 小蕊一十六枝
宋伯仁（宋代）

生长沧波中，收罗向书室。剡藤无不平，祇恐无椽笔。
复上虞复西溪湖
徐渭（明代）

湖上香稻熟，湖中鲤鱼长。网鱼煮香稻，千载荐桐香。
杂咏下 蒲萄
洪适（宋代）

虺蔓奋长须，累累明月珠。休传酿酒法，万一误分符。
酬谢商秘丞见赠诗牌
魏野（宋代）

初得春方暖，今来岁已阑。
紫泥辞却易，白雪和终难。
频拂心宁倦，时吟齿觉寒。
会须亲谢去，闲拄折鱼竿。
观丙辰省试宣锁作
胡仲弓（宋代）

撒幙焚香冰鉴开，观君切莫负多才。
黜边取迪浑閒事，只恐纷纷掷甓来。
寻桃源
张乔（唐代）

武林春草齐，花影隔澄溪。路远无人去，山空有鸟啼。

水垂青霭断，松偃绿萝低。世上迷途客，经兹尽不迷。
京城
王安石（宋代）

三年衣上禁城尘，抚事怊然愧古人。
明月沧波秋万顷，扁舟长寄梦中身。
治圃杂书二十首
方回（元代）

芍药抽红锐，荼醾缒绿长。
几家蚕落纸，比屋燕分梁。
谷雨深春近，茶烟永日香。
诗成懒磨墨，拄杖画苔墙。
游嵩山十三首 其十二 卓锡泉
杨奂（金朝）

大士传心要，诸方叩道玄。至今卓锡地，莹彻有遗泉。
斋宫尚有残雪思作学士时摄事于此尝有闻莺诗寄原父因而有感四首 其二
欧阳修（宋代）

老来何与青春事，闲处方知白日长。自恨乞身今未得，齿牙浮动鬓苍浪。
句 其八
冯坦（宋代）

无钱难得酒，有菊自开花。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其八
释德洪（宋代）

沙弥嗜乳，作乳中虫。三篾高道，一钵孤风。
咏史十首 其六 灌夫
佘翔（明代）

长安豪杰窟，权贵势相移。今朝武安客，昨日事魏其。

一请城南曲，嫌隙良在兹。所嗟俱戚里，安用倾夺为。

将军善使酒，骂坐且为谁。一朝论弃市，笑杀颍川儿。
和静照诗韵
释妙弘（宋代）

寻幽觅胜到天台，触目风光剪剪开。
欲问昙猷旧遗迹，千山排闼送青来。
好事近（红梅）
韩淲（宋代）

春色入芳梢，点缀万枝红玉。莫道怕愁贪睡，倚新妆如束。

纷纷桃李太妖娆，相对夜阑烛。记取疏花横处，有暗香飘馥。
哈密瓜
许乃谷（清代）

伊吾瓜夺邵平瓜，碧玉为瓤沁齿牙。鼻选舌交纷五色，八城风味更堪佳。
次韵德久
韩淲（宋代）

澄净清秋夜，诗成两眼明。佳人千古意，浊酒一杯情。

湖水鱼龙舞，天风鸿雁鸣。菊花九日近，便合上峥嵘。
西斋秋日杂书五首 其三
方回（元代）

闲闲闭园门，默默坐书室。幽幽绝来人，寂寂度长日。

苦桃何累累，秋颗压枝密。桃苦不可食，熟烂未忍摘。

时闻落地声，诗思若有得。
赠兜率庵僧是僧曾随太平周都峰给舍步访关西杨斛山侍御遂游华山而归 其二
胡直（明代）

曾逐江东隽，遥寻陜右贤。联翩登华岳，迢递返衡巅。

口绝波旬语，心依智顗禅。还应有秘要，知欲为谁传。
湖南使者邵公召赴行在所寓客张某敬赋以饯行
张栻（宋代）

公来使湘州，气象日淳美。
不为察察明，自谓平平耳。
未须走原显，但使心如水。
傥无耳目蔽，庭户即千里。
顷闻上封章，便欲返桑梓。
其如矍铄姿，难着湖山里。
春风一札下，趣往勤觐天咫。
新渌渺沧洲，扬舲一何驶。
士方处远外，忧国抱蕴底。
宁应立君前，辅车有或柅。
煌煌四门开，侧席问民疻。
百虑原毕陈，高风泚余子。
满庭芳·归去来兮
苏轼（宋代）

余谪居黄州五年，将赴临汝，作《满庭芳》一篇别黄人。既至南都，蒙恩放归阳羡，复作一篇。

归去来兮，清溪无底，上有千仞嵯峨。画楼东畔，天远夕阳多。老去君恩未报，空回首、弹铗悲歌。船头转，长风万里，归马驻平坡。
无何。何处有，银潢尽处，天女停梭。问何事人间，久戏风波。顾谓同来稚子，应烂汝、腰下长柯。青衫破，群仙笑我，千缕挂烟蓑。
家提仓生日
唐庚（宋代）

铜梁蟠地角，此日诞英奇。世路方敧侧，心田自坦夷。

著书扬子宅，讲学仲舒帷。庠序声名久，朝廷议论推。

受釐才赐对，揽辔便逢时。谁道儒宫冷，如今使节持。

幸全陈孺社，喜遇紫芝眉。更祝灵椿寿，惊乌托稳枝。
偈颂九十三首
释梵琮（宋代）

方丈门中，了无罅缝。
维摩文殊，相逢鼓笼。
昨夜三更，打失鼻孔。
谱请诸人，各摸索著。
过洞庭
来廷绍（宋代）

日落君山暮，秋风过洞庭。
一官身外物，千里客中情。
北望乡关远，南来旅雁鸣。
孤帆无限恨，斜指岳阳城。
和三二兄西庄书怀
潘良贵（宋代）

一炷清香度博山，妙观不著有无间。
此心欲报难论价，放我形骸十载閒。
题画
桑悦（明代）

浮云出没吞遥岑，小亭日日闲秋阴。
美人如玉不可见，松子自落空山深。
拟杜工部观打鱼歌
黄锡龄（清代）

秋风瑟瑟吹笼丛，渔舟荡入川流冲。席地幕天施大网，千鱼万鱼纷横从。

大者鲣{鱼巫}小鲢鳙，䱎鱮鲉{鱼右}鲂鳢鲖。生者半已点鳞腮，况复死者无完形。

日暮水伯游兹川，咄哉吾徒谁使然。回风倒翻三江水，尘沙卷浪声连天。

渔人未解此中意，呼斟叱鲙还相醉。君不见竭泽之渔古所耻，贪餮毋亦病仁义。

孤城落日淡秋水，前此观渔今复尔。天生馋渔性绝诡，谢却罟网逞奇技。

钓饵微琐大鱼耻，尖杈锐舌利如舐。风鸣雨咽波涛汹，顺手撑入无崩陀。

吾观此事心悠悠，渔人睨我发清讴。水伯夜起争窟窝，鞭驰丁甲翻天河。

乌乎水伯意我知，乾坤惠施万物嬉。满目伤残吾一体，安得忍受旁人欺。
又和六首
刘克庄（宋代）

四山犹被乱云封，卧听檐声洗病悰。
焦谷萌芽非尔力，晚花膏沐为谁容。
水田渺渺飞双鹭，旸谷徐徐起六龙。
莫道农家无供帐，扶疏绕屋绿阴浓。
汉老弟寄示雪诗倡和已成轴矣因次韵
虞俦（宋代）

飞洒羞明不肯朝，徘徊待伴未全消。
将花著袂元无迹，认柳吹绵别有条。
璧月半规开水面，玉龙千丈转山腰。
玄冥已自呈三白，青帝何须又一飘。
倾古三首
释宗琏（宋代）

南来本欲破邪说，纸灯灭处难分雪。
踏著秤鎚硬似铁，错认乌龟唤作鳖。
立春内中帖子词·温成皇后阁
王珪（宋代）

遥闻碧海有三山，云锁琼楼日月间。
花下玉颜常不老，也应春色胜人间。
与林中书李礼部同宿囊山三首
刘克庄（宋代）

二妙相从寂寞滨，山灵怪有此嘉宾。
作桑下梦才三宿，比橘中翁少一人。
剪截锦机输子巧，分张宝藏拔予贫。
临歧但祝俱黄发，莫把华簪换角巾。
隶字
释宝昙（宋代）

快剑翻秦后，崩云称隶豪。
山崖留燕尾，冢刻数牛毛。
铁入中郎腕，书非择木曹。
万金周鼎价，一字敢论高。
二月丁卯喜雨吴体为北门留守文潞公作
黄庭坚（宋代）

乘舆斋祭甘泉宫，遣使骏奔河岳中。
谁与至尊分旰食，北门卧镇司徒公。
微风不动天如醉，润物无声春有功。
三十余年霖雨手，淹留河外作时丰。
登天目遇雨
听月（清代）

荒山无道路，云气随我身。渐觉笠檐重，沾袂细如尘。

幽花齐吐艳，仙鸟群相亲。泉石自太古，耳目愈清新。

银河忽倒泻，云际垂天绅。可望不可即，对立峰嶙峋。

阵云如滚马，归云如悬鹑。身立云气上，看云态弥真。

下山脚下袜，细草藉如茵。尘世日方杲，阴晴气不均。

试将山中景，说与山下人。
病中送杨仲如广文归四明兼简郑以道先生
乃贤（元代）

海上相逢巳十年，都门执别更凄然。一簪霜发秋风外，万里云帆落木边。

扬子著书应自信，马卿多病竟谁怜。郑公乡里还经过，为道相思夜雨前。
同尹少稷赋岩桂
韩元吉（宋代）

江南秋尽犹无菊，只有幽香满岩谷。
纷纷千树散黄金，翠叶离岩剪寒玉。
繁枝疑从缺月堕，嫩叶不受微风触。
芳枝冷淡谁与妍，雾雨阴晴自膏沐。
不妨松竹共行伍，要使芝兰尽臣仆。
小山有句嗟未尽，骚经已断谁能续。
每至凋零足惆怅，尚喜炉薰驻余馥。
为君扫地斗量归，犹胜胡椒夸百斛。
鹊桥仙（席上和赵晋臣敷文）
辛弃疾（宋代）

少年风月，少年歌舞，老去方知堪羡。叹折腰、五斗赋归来，问走堪、羊肠几遍。

高车驷马，金章紫绶，传语渠侬稳便。问东湖、带得几多春，且看凌云笔健。
醉石
程师孟（宋代）

万仞峰前一水傍，晨光翠色助清凉。
谁知片石多情甚，曾送渊明入醉乡。
再和 其一
韦骧（宋代）

醉向溪头按洞箫，夜瞻略彴似星桥。清欢未足班荆坐，一任纱笼蜡炬消。
制胜楼
王延禧（宋代）

夔子城新筑，长江便作壕。
欲兼诸面敌，故起北楼高。
即旧基仍峻，因时力不劳。
青天才咫尺，翠壁似周遭。
近照东西瀼，遥分上下牢。
百蛮归指掌，三峡见秋毫。
帝道方无外，星威到不毛。
三钩闲夜锁，八阵纵春遨。
守土惭非称，提兵亦缪叨。
经营皆使指，备豫本戎韬。
功乏为山助，名加制胜褒。
登临欲吟咤，深愧杜陵豪。
望旧庐有感
叶涛（宋代）

重来旧屋谁为主，江令萧条叹独存。已愧问人才知路，更悲无柳可知门。

舟车到处成家宅，岁月惟惊长子孙。孤客滥巾非得已，故交零落与谁论。
送周仲觉访来又别
杨万里（宋代）

酒边诗里久尘埃，见子令人病眼开。
无夕不谈谈不睡，看薪成眼眼成灾。
小留差胜忽忽别，欲去何如莫莫来。
渠政功名我岩岳，老身谁子共归哉。
答吴伯固
郑獬（宋代）

伯固读我诗，掉头吟不休。
明日踵我门，作诗还相投。
初读颇怪骇，如录万鬼囚。
笔墨又劲绝，涌纸花光流。
想其挥扫时，天匠无雕锼。
倒下百箧珠，滑走不可收。
嗟余文字拙，瑕颣多疮疣。
乃如丑老妇，见此明镜羞。
美言反见诵，伦拟非其俦。
扶树腐木茂，使之凌昆丘。
又欲唱其宫，使我商以讴。
相搏如风雷，直与郊愈侔。
子趋则甚易，於我宁得不。
力敌气遂作，声应律乃酬。
譬如楚汉翁，画地争鸿沟。
我才非子对，何足当戈矛。
幸子时见过，高吟消百忧。
江上遣心
苏泂（宋代）

风帆等骏马，突出不受羁。
群山望如豆，转盼罗窗扉。
顷居长安城，小驷驱以驰。
尘埃困烦促，滞留费忧思。
不知葭苇乡，閟此天地奇。
鸥禽亦佳尚，洁身固我师。
下上万顷光，夫岂矜其私。
物生各有适，我适君无之。
掀髯倚柁楼，一笑了百痴。
商歌讵成音，逝者方如斯。
同主簿过翠眉亭
虞俦（宋代）

宦情元薄且浮沉，抚字劳心只效颦。
白首论交嗟已晚，青衫捧效只缘贫。
简书岂不怀朋友，德意安能及吏民。
误矣折腰成底事，谁欤高枕有间人。
尚书座上赋牡丹花得轻字韵其花自越中移植
徐夤（唐代）

流苏凝作瑞华精，仙阁开时丽日晴。霜月冷销银烛焰，

宝瓯圆印彩云英。娇含嫩脸春妆薄，红蘸香绡艳色轻。

早晚有人天上去，寄他将赠董双成。
乙巳岁首寄彭子复徐子直
陈傅良（宋代）

又过一年空草草，寻思万事太劳劳。
岁烦士友愁薪米，日见儿劳叹鬓毛。
乱卉各随分雨长，新禽已变两三号。
及时君亦图良集，莫待春深水一篙。
柳梢青
张杜（宋代）

燕里花深，鹭汀云澹，客梦江皋。日日言归，淮山笑我，尘锁征袍。

几回把酒凭高。阑干外，魂飞暮涛。只有南园，一番风雨，过了樱桃。
次李肩吾送安恕父回长沙韵 其四
魏了翁（宋代）

自出脩门已及几，家人应赋柳依依。苟无饥渴吾何戚，见说齐东未解围。
春雨中偶成四首
张耒（宋代）

春阴只与睡相宜，卧听鸣禽语复飞。
一缕断香浮不散，何人深院昼熏衣。
题葡萄图
徐渭（明代）

半生落魄已成翁，独立书斋啸晚风。
笔底明珠无处卖，闲抛闲掷野藤中。
薜萝山房歌为新宁王锡赋
王称（宋代）

陶公柳庄萧索久，蒋生竹径开何有。何似君家隐处偏，开门萝薜向人悬。

萝薜苍苍送晚凉，萦烟络月绕林塘。鸟啼密叶笼书愰，客去飞花满石床。

寒侵细蔓秋仍薄，饮覆春泉香濯濯。夜深惟恐蛟龙争，幽处无论鬼神托。

我忆山房昔访君，繁烟袅袅更纷纷。别后山衣梦中冷，何日重纫萝薜云。

林间泉石题名久，涧畔莓苔藉醉频。缄藤为报故人意，瑶琴一曲山房春。
愿监寺自长沙游清修依元禅师兴发复入城余口占四首赠之 其三
释德洪（宋代）

秋来又入重城，满腹憨腮惊人。只欠一个布袋，便是弥勒化身。
源侍者请赞
释月涧（宋代）

渠似我，我似渠。子相似，恰相如如处。毕竟何如，甜瓜生得苦葫芦。
句
潘阆（宋代）

土床安睡稳，纸被转身鸣。
玉台体
杨慎（明代）

调丝曲房下，援镜绮窗西。
妆罢金星出，歌残璧月低。
留欢夜未足，恨杀汝南鸡。
山郭检踏途中闻杜鹃
王迈（宋代）

已成客里清明过，更听山深谢豹啼。
衮衮春愁无处着，试拚一饮醉如泥。
贺新郎·鸾凤初成匹
佚名（宋代）

鸾凤初成匹。想桃源、刘郎仙女，新欢稠密。昨夜文星从天降，孕新凡器质。却正属、梅黄时日。三九良辰佳气蔼，听重重相贺欢声溢。又复见，嘉宾集。满堂笑语罗筵席。道称觞、宴你双庆，有谁能及。好事鼎来惬人意，看看功名在即。况先得、凤楼消息。祈遂与君偕老愿，劝樽前且饮长生液。增福寿，至千□。
句
陶弼（宋代）

海送晨光出，天收斗柄低。
台阳杂咏 其一
孙尔准（清代）

关门非雁塞，沙碛似龙堆。甲壤田畴辟，针盘市舶来。

云容晴后满，山黛雨中开。梦蝶无寻处，名园付劫灰。
三月二十五日饮方校书园十绝
刘克庄（宋代）

呼来不许望清光，麾去奚堪作省郎。
莫是后身刘快活，插花重入少年场。
送刘伯宣尹松江府五首 其五
俞德邻（宋代）

烹鲜知政理，履豨识民心。土壤分南北，诗书亘古今。

遐方犹战伐，癃老正呻吟。三尺焦桐在，烦公发至音。
次韵李参政和薛秘书诗见寄
魏了翁（宋代）

将相时来应不免，人生难得自由身。
及今且续宋一艺，莫逐虫鱼注李巡。
辞众偈
释云豁（宋代）

天不高，地不厚，
自是时人觑不透。但看腊月二十五，
依旧面南看北斗。
病疟後偶书
陆游（宋代）

秋色已萧然，曲肱清夜眠。
孤灯欺病後，薄酒慰愁边。
药物从人乞，文章畏客传。
惟应一篷艇，湖海送凋年。
秋夜吟
师拓（金朝）

阪路太行险，波涛沧海深。素缊未偶时，白发捋盈簪。

壮士莫年意，游子中夜心。拊剑一太息，月暗天横参。
送江陵元司录
韩翃（唐代）

新领州从事，曾为朝大夫。江城竹使待，山路橘官扶。

片雨三江道，残秋五叶湖。能令诗思好，楚色与寒芜。
偈颂六十八首
释法薰（宋代）

识得一，万事毕。
秘魔擎叉，鲁祖面壁。
临际三玄三要，洞山五位面臣，
云门念七，是一不是一。
昨夜新州老卢，失却腰间特石。
和徐季功舒蕲道中二十首
王之道（宋代）

带雨酴醿不自持，短垣高榭倚斜枝。
野人莫觅丹青手，摹写春容一绝诗。
题华林书院
陈从易（宋代）

世居江表卧烟霞，致政官资美莫加。
圣代旌门崇孝义，御书堆阁绝生涯。
衣冠济济皆稽古，儿侄熙熙尽克家。
我忝转输巡按暇，因留诗句记荣华。
钓台
刘昌言（宋代）

不会持竿意，由来善一身。
何如事天子，就削汉功臣。
乱木凋云际，幽禽散水滨。
空余台下月，千载属渔人。
送龙致仁主政管闸
吴俨（明代）

伯高何但省郎才，为有诗名水部来。官驿算无千里远，斗门日放几回开。

深春尚拥蓝关雪，未蛰先惊夏泽雷。莫为苦吟留过客，舟行到此已心灰。
寄云居掩室和尚
释师范（宋代）

从来有口挂虚壁，谁信如今口亦无。
因记通身红烂客，无端白纸强涂糊。
题史寿卿二画
仇远（元代）

香草何时号水仙，翠翘罗袜步蹁跹。
风标宜作梅花伴，不入离骚亦偶然。
送蒲空叙本中往住长芦寺
张翥（元代）

杖锡风尘际，师行戒畏途。故人怀槜李，春水到长芦。

舍利藏金塔，袈裟系宝珠。禅房大自在，应念室中蒲。
席上赋得甘滩鲥鱼限鱼字 其一
屈大均（明代）

甘滩最好是鲥鱼，海目山前味不如。丝网肯教鳞片损，玉盘那得鲙香馀。

多惭食饫先王母，敢恨尝新后老渔。四月金钱人竞掷，未应黄颊当园蔬。
临江仙 重游平山堂怀旧
徐燮（清代）

忆昔平山堂上宴，座中多少英豪。水晶帘卷日光摇。

玉舟倾柏叶，金凤泼檀槽。

弹指六年如一梦，旧游零落魂消。重来对景觉萧条。

山花羞白发，岸草妒青袍。
郊行夜归有感
陆游（宋代）

小市歌呼散，幽人悄独行。
断鸿沙际冷，重露草根明。
信古痴常绝，酬恩命本轻。
还家掩屏卧，衰涕浩纵横。
答太傅相公见赠长韵
欧阳修（宋代）

踪迹本羁单，登门二十年。
平生任愚拙，自进耻因缘。
忧患经多矣，疲驽尚勉旃。
凋零◇谷友，惟悴鴈池边。
忽忽良时失，区区俗虑阗。
公斋每偷暇，师席屡攻坚。
善诲常无倦，余谈亦可编。
仰高虽莫及，希骥岂非贤。
报国如乖愿，归耕宁买田。
期无辱知己，肯逐利名迁。
题杨少卿书后
安鸿渐（唐代）

端溪石砚宣城管，王屋松烟紫兔毫。

更得孤卿老书札，人间无此五般高。
随州钱相公挽歌三首
梅尧臣（宋代）

筑岩无往梦，游岱有飞魂。
堕泪隋侯国，遗金汉帝恩。
文章留日域，忠孝在王门。
天道何由问，秋风遍九原。
殊胜院柬悟雪禅人
孙锐（宋代）

百年萧寺古云间，五夜焚修昼掩关。
雪岭衣传方丈室，虎丘石点可中山。
天开罨黛成仙境，地接琉璃映佛颜。
我亦挂冠为弟子，同参肯许是耕閒。
满江红 赠丁县令三教一理
李道纯（元代）

三教正传，这蹊径、元来蓦直。问老子机缄，至虚静极。释氏性从空里悟，仲尼理自诚中人。笄始初、立教派分三，其源一。道玄关，常应物。易幽微，须默识。那禅宗奥旨，真空至寂。刻刻兼持无间断，生生受用无休息。便归根、复命体元虚，藏至密。
寄谢叔通宗兄题耕隐诗韵
刘学箕（宋代）

云陇躬耕新雨足，东阡南陌水奫沦。
市朝轩绂秋多事，鹿豕渔樵欣与聆。
我欲为谋三亩地，君能来共一犁春。
蚤知世路风波险，挽首无令愧野人。
和程侍御 其三 持偈
戴亨（清代）

枯偈持九年，心境长自照。月落万川明，山禽时一叫。

抛却破蒲团，拈花忽微笑。
送七兄赴歙州
武元衡（唐代）

车马去憧憧，都门闻晓钟。客程将日远，离绪与春浓。

流水逾千度，归云隔万重。玉杯倾酒尽，不换惨凄容。
张秀才复留为作
陈造（宋代）

邮城望繁川，渺莽天一陬。
亲知非不多，噬肯一来游。
张侯我石友，前辈放一头。
逃俗火避湿，赴义鹰韝名。
穷谷喜足音，况接大雅流。
前之翩然来，今复欣然留。
兹非为我欤，厚意胡宜酬。
日边有知己，崇论亲冕旒。
故人书沓来，拥麾淮上州。
置彼肯就此，与世风马牛。
文字有至味，过从无珍羞。
山院作僧过，竹静荷气浮。
载下东野拜，幸贷别离忧。
从渠夸毘子，见谓君何求。
内题赋得巫山雨（一作沈佺期诗。题云巫山高）
宋之问（唐代）

神女向高唐，巫山下夕阳。裴回作行雨，婉恋逐荆王。

电影江前落，雷声峡外长。霁云无处所，台馆晓苍苍。
道院
叶茵（宋代）

菰蒲卫竹居，适意在江湖。
富贵诸公有，清閒举世无。
四时盘谷序，一景辋川图。
何处无芳草，堪嗟楚大夫。
送聂文蔚先生出诏狱南归二首 其一
尹台（明代）

帝阙浮云万里开，春风繁雪霁燕台。孤臣敢为微身计，圣主终燕天下才。

夏胜传经应自信，范滂揽辔欲谁裁。古来麟凤无羁绁，寄语虞人莫浪猜。
韶州岁事十首 其七
何吾驺（明代）

世乱驱人出敝庐，千秋知己手丹书。春光好送汀州道，一扫氛霾岁与除。
送僧之婺城
释重顯（宋代）

孤云徒自类行踪，高指金华思不穷。
日暮轻帆映秋色，沙禽啼断一江风。
牧羊图
陈长方（宋代）

画史含毫欲下时，笔端新意有谁知。
满山羖{羊历}燕然北，快取奇功慎莫迟。
塞垣春·漏瑟侵琼管
吴文英（宋代）

漏瑟侵琼管。润鼓借、烘炉暖。藏钩怯冷，画鸡临晓，怜语莺啭。殢绿窗、细咒浮梅盏。换蜜炬、花心短。梦惊回，林鸦起，曲屏春事天远。迎路柳丝裙，看争拜东风，盈灞桥岸。髻落宝钗寒，恨花胜迟燕。渐街帘影转。还似新年，过邮亭、一相见。南陌又灯火，绣囊尘香浅。
与周思伯明上人集庆善禅房
郭仲敬（宋代）

可怪莲花宇，相将倒玉瓶。
谈来云吐偈，煮罢石为心。
鸟过花阴乱，龙归海气腥。
长斋呼米汁，应见佛眉青。
杨柳
宋自适（宋代）

丝丝烟雨弄轻柔，偏称黄鹂与白鸥。
才著一蝉嘶晚日，西风容易便成秋。
渔村杂句十首
薛嵎（宋代）

青山如主复如宾，相对无言意自真。
富贵不应忘此味，从来世上少闲人。
赋冬岭孤松得秀字
林景熙（宋代）

灵丹九转无仙授，槁色千林何可救。
冻蛟出壑苍髯秀，劲气独与玄冥斗。
秦官五辈空遗臭，陶径单传无别胄。
天寒落日啼猿狖，如见襄阳古耆旧。
花开花谢当春书，蒲柳秋唯恐后。
此地不知黄落候，一盖高风撑宇宙。
贞心耿耿神明佑，六阴虽朋不敢寇。
朔风扬威雪贸贸，君子之伤君子守。
明堂一柱难独构，青牛伏龟千岁寿。
宿灵汤文室
黄庭坚（宋代）

临池濯吾足，汲水濯吾缨。
尘埃一谢去，神与体俱清。
月明渐映檐东出，置枕东床夜萧瑟。
更无俗物败人意，唯有清风入吾室。
咏梅诗
萧绎（南北朝）

梅含今春树，还临先日池。人怀前岁忆，花发故年枝。
寄韩侍郎
左偃（唐代）

谋身谋隐两无成，拙计深惭负耦耕。渐老可堪怀故国，

多愁翻觉厌浮生。言诗幸遇明公许，守朴甘遭俗者轻。

今日况闻搜草泽，独悲憔悴卧升平。
侄孙景文多女贺其得雄
戴复古（宋代）

阴极一阳转，君家气数回。
试看庭竹上，新有凤雏来。
端的传书种，分明是福胎。
三朝食牛气，端不类婴孩。
七十自寿
黄衷（明代）

排日携觞报客过，衡门谁道可张罗。医师不治缘书癖，符笔鸡张只睡魔。

宿雾早迷红药渡，炎风时动翠菱波。莫辞私□□顽叟，七十人间浪笑歌。
荆州乐三首 其一
宗夬（南北朝）

迢递楼雉悬，参差台亲杂。城阙自相望，云霞纷飒沓。
喜雨呈三衢苏大使君 其二
韩淲（宋代）

黄门事业到公传，待月轩中世有贤。剖竹少劳麾戟外，持荷今在冕旒前。

文华自足穷三古，政力谁知即九迁。颍上通家今几许，唤回旧观属苏仙。
题寒岩寺
丁可（宋代）

大块中间一窍开，佛龛僧榻遍岩隈。群峰争汎玄云出，绝磴祇容幽鸟来。

蝠穴巧藏人世界，鳌山惊现蜃楼台。重来又与山僧别，钟鼓无情鹤自哀。
重居夜坐怀苏伯达昆仲
释道潜（宋代）

狂风吹林声怒号，隔垣汹汹如秋涛。夜阑稍觉群动息，星斗挂檐霜月高。

东邻书生勤且劳，粲然文采真凤毛。遥想下帷应未寝，短檠相对课离骚。
联方回诗
无名子（元代）

把酒从来不可期，吾降今日少人知。但看建德安民榜，便是虚翁德政碑。
逍遥咏
宋太宗（宋代）

逍遥密化道希夷，宗习群充我咏之。
应是有情听譬谕，莫教虚度悟参差。
深穷动静宜消息，恻隐玄元善所为。
性识更能通幻梦，恬然存相似生知。
和吕山人戏作病足病腹歌
杨巍（明代）

嗟还方病足，君何亦病腹。狂来还饮几斗酒，行时须仗一竿竹。

还足经旬不出门，昨宵犹梦向王屋。鞭箠雷霆开道路，喝叱鸾鹤同奴仆。

君腹几日不能食，就中空阔多所畜。已饮仙家之玉液，更得佛氏之金粟。

拉君共上昆崙居，餐霞驭风心何如。
八十岁吟
丘葵（宋代）

自愧身无济世才，茅齐高卧白云隈。
堂堂玉立窗前竹，叠叠前铺砌上苔。
白鸟去边春日暮途穷落，青山断处晚潮来。
逢人不必言时事，共把情怀对酒开。
戏赠黄得山入山穫稻二首 其二
王慎中（明代）

山田多熟是新菑，霜后正逢收穫期。稼穑不为禾莫取，知君未诵伐檀诗。
大台和诗舲
乔重禧（清代）

兴京王业自天开，捺钵频添驻䟆台。万马横驱厨岭下，六龙晓渡大河来。

国陵地迥风云壮，辽塞秋深雨雪催。才子櫜鞬勤载笔，饶歌应陋上之回。
和张赴供备 其一
刘跂（宋代）

骑曲休歌出塞愁，渥洼名马鹔鹴裘。文章不暇三冬足，骨相由来万户侯。
蠶室
杨备（宋代）

摘茧抽丝女在机，茅簷苇箔旧堂扉。
年年桑柘如云绿，翻织谁家锦地衣。
早发西城即景
葛绍体（宋代）

天台今日去，步步紫云乡。
麦浪涨新绿，花风吹旧香。
屏开千嶂远，带绕一溪长。
游冶谁家子，酣歌古道傍。
同苏阮二公晚春游西溪二首
李弥逊（宋代）

力破愁城觅醉乡，苏凫阮屐共行藏。
解吟疏影思和靖，忍见夭红似洛阳。
禅客缓催梅子熟，骚人正咏牡丹芳。
酬花但促传杯手，冰炭君休置我肠。
郫县春日吟
吴泳（宋代）

醉骑花影少年间，謔弄风光古将坛。
渐觉年来无补益，只将春贮在脾肝。
桂林读书处为贾郎中闵赋
夏原吉（明代）

湘江山水何清淑，孕毓斯人美如玉。幽居潇洒一物无，环堵阴如尽嘉木。

既非陶门柳，又非王家槐。灵根产自广寒窟，老蟾衔出青云来。

贾君先世好奇古，掇芳栽向西风浦。培壅灌溉期生成，留作儿孙读书所。

迩来树老霜棱层，枝头开遍黄金英。贾君触物念遗泽，寸心惓惓那能胜。

携书遂入林间屋，插架堆床千万轴。朝朝暮暮栖其中，剔蠹翻芸苦心读。

不图珠玉富，不羡钟鼎荣。但愿澜翻五车熟，济时载振箕裘名。

鹤书争奈飞来早，惊起鸾凰九天表。南阳卧榻閒秋霄，莘野耕犁罢春晓。

趋蹡碧玉殿出入，黄金门回观往日。读书处红尘，漠漠遍蹄轮。

吁嗟丈夫在斯世，出处行藏了难计。况今正际清明时，苜野安能老骐骥。

愿言稳步青云梯，致君尧舜安黔黎。功成解却朝天衣，考槃再诵夫何迟。
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其四
李纲（宋代）

肮脏老张镐，寂寞穷日娄。古人日已远，此意谁复酬。

墨翟突不日，仲尼辙环周。岂为一身计，实怀四海忧。

沮溺但躬耕，吾岂斯人俦。有酒且径醉，无酒不必求。
九月十六日生日示内
周紫芝（宋代）

从我怜君二十年，备尝险阻与艰难。试看剪发师陶母，肯为亲舂愧阿鸾。

香火结缘聊为老，杯盘为寿小同欢。鹿门愿遂平生志，更享全家百岁安。
记杂画·卖卜图
刘克庄（宋代）

牵羔仍抱子，翁媪各鹑悬。
破扇题周易，全家赖卦钱。
资善御筵送刑部侍郎致仕李受归庐山山
王珪（宋代）

都门车马动行尘，诏集华堂宠退臣。
延阁带经为旧老，商山携杖作归人。
燕回天上还侵晚，梦入江南已见春。
曾抱遗弓泣陵土，此一无复犯龙鳞。
郊庙歌辞。晋朝飨乐章。再举酒
佚名（唐代）

朝野无事，寰瀛大康。圣人有作，盛礼重光。

万国执玉，千官奉觞。南山永固，地久天长。
列子庙
韩维（宋代）

废垒荒祠古，空庭独树寒。
精诚褰画帐，事迹问黄冠。
晦昧尘笼墨，淋漓雨壁丹。
冷风满帘隙，仙双中盘桓。
明心院
张侃（宋代）

村东古兰若，门径久荒凉。鹳舞风幡小，蛩吟露叶黄。

潮音随法转，茗盌怕诗忙。一片墙根石，无人为发扬。
金陵杂兴二百首
苏泂（宋代）

北门缭绕出东门，一处亭台酒一巡。
景物欣欣乐知己，柳容花貌越精神。
次韵郑检法休日律诗
项安世（宋代）

一闲早已被闲魔，忙日求闲更几何。
稍向静中观物化，未妨圣几策勋多。
官曹似方成冷，诗句如君可得过。
小待州桥好风雪，碎敲吟{左革右登}逐清歌。
戏题
姜特立（宋代）

乐天妙语过鸡林，平处犹为治世音。
豁达如今唯李老，不妨风月自閒吟。